Ramona Portelli tintervista lil Shauna Vassallo Il-kant lokali dan l-aħħar ħa spinta 'l quddiem. Fi tfuliti niftakar bilkemm kien ikollna żvog ta' passatemp, ħlief mill-iskola għad-duttrina u xi privat ta' lezzjonijiet żejda min iħoss il-ħtieġa. Rari kont tisma b'xi tifel jew tifla li jattendu xi skejjel biex jipprattikaw xi sport jew passatemp. Iżda llum mod ieħor – ħafna tfal u żgħażagħ ilaħħqu kemm mal-iskola kif ukoll mal-passatempi tagħhom, fejn jistgħu jiżvolġu u juru t-talenti tagħhom. Dan l-aħħar iltqajt ma' żagħżugħa li l-iżvog tagħha huwa l-kant. Qed nirreferi għall-kantanta Shauna Vassallo. Għad għandha 15-il sena u toqgħod Ħal Tarxien. Lil Shauna dejjem issibha tkanta ma' kull ċans li jkollha, u dejjem tipprova ssib ħin biex tagħmel il-covers tad-diski fil-kamra tagħha. Tqis lilha nnifisha bħala tfajla dħulija ħafna, u tħobb tagħmel ħbieb ġodda. "Inħobb nitgħallem affarijiet ġodda u nisma' kull tip ta' mużika 24/7. Inħobb inkun komda f'dak kollu li nagħmel, anke f'dak li nilbes, u jiena vera persuna 'relax'," bdiet tgħidli fuqha nnifisha Shauna. Tul din l-intervista sirt naf li ilha tkanta għal dawn l-aħħar sitt snin. Din il-ħajra għall-kant bdiet meta kienet f'lukanda u kantat f'kareoke.Wara kellha ħafna kummenti tajbin u ddeċidiet li tipprova, u eventwalment bdiet, tkanta. Fil-fatt, mill-ewwel bdiet tkanta f'kompetizzjonijiet u eventwalment iddeċidiet li tiffaċċja lill-udjenza u tibda tkanta quddiem massa ta' nies wara li kienet ilha tkanta xahrejn biss. B'wiċċha minn quddiem Shauna tista' tgħid li għandha esperjenza mifruxa fejn kantat quddiem udjenza kbira meta ħadet sehem f'Io Canto. Hawnhekk ħassitha kunfidenti u tat interpretazzjoni impekkabbli u tqi din l-esperjenza bħala l-aqwa waħda li qatt kellha. Ħallejt f'idejha biex telabora aktar. "Tgħallimt ħafna u ħassejtni li kbirt iktar, kemm fil-mod kif inkanta kif ukoll mentalment, għax tgħallimt affarijiet differenti u għamilt ħbieb ġodda wkoll," sostniet Shawna. Minbarra dan, kienet anke ħadet sehem fil-kunċert ta' Gaia u Federica, li għaliha kienet esperjenza sabiħa wkoll għax kantaw quddiem folla mill-aqwa. Are You The One (AYTO) Lejn il-bidu ta' Mejju, Shauna ħarġet l-ewwel single tagħha f'dawn is-sitt snin li ilha tkanta. Is-single jisimha Are You The One (AYTO), u hija kanzunetta b'vibe sajfi u tal-widna u dak li jkun jieħu gost jismagħha għax hija adattata għaż-żfin ukoll. F'din id-diska, Shauna ħadmet ma' tim bl-isem Ayto li huwa magħmul minn Rikki Lee Scicluna, Andrew Mizzi, u Claude Spiteri Belcher. "Kienet esperjenza sabiħa ħafna li naħdem magħhom u ma kinitx tiġri kieku ma kienx għall-vocal coach tiegħi Gillian Attard," sostniet Shauna. Dawk li jixtiequ jisimgħu din is-single jistgħu jgawduha minn fuq YouTube billi jiktbu: Shauna Vassallo – Are You The One. Mistoqsija xi pjanijiet għandha għall-futur b'konnessjoni mal-mużika u fejn tixtieq li twassal il-mużika tagħha, Shauna sostniet li tixtieq tkompli toħroġ aktar diski oriġinali maż-żmien u tixtieq ukoll li tipprova tidħol għall- Eurovision 2017. Wettqu l-ħolm tagħkom Peress li għadha studenta, ovvjament trid tlaħħaq mal-istudji akkademiċi tagħha wkoll. Kif qaltli hi stess, Shauna tħobb tqassam il-ħin kif suppost. "Jirnexxili nsib ħin kemm għall-kant, kif ukoll għall-iskola għax kont qed nistudja għall-'O' Levels, allura rrid inkun moħħni hemm. Però, dejjem jirnexxili nsib ħin għax it-tnejn importanti għalija u t-tnejn għandi bżonnhom," saħqet miegħi. Fl-aħħar nett, Shauna xtaqet twassal messaġġ lil żgħażagħ oħra li qed jitħajru jkantaw, imma dejjem baqgħu lura. "Jekk għandek xi ħolma li tipprova xi ħaġa ġdida, tkun xi tkun, toqgħodx lura imma idħol għaliha. Nemmen li dejjem kapaċi takkwista dak li tixtieq fil-ħajja, kemm fil-kant kif ukoll f'passatempi oħrajn. Taqtgħu qalbkom qatt, għax Ħadd wara Ħadd tasal ta' kulħadd. Kulħadd kapaċi fil-ħajja u dejjem trid tibqa' tħares 'il quddiem u ma tħalli lil ħadd iwaqqfek minn dak li trid takkwista. Kompli imxi 'l quddiem u qatt tħares lura,"temmet tgħid Shauna.